b'\n_START_ARTICLE_\nXbox 360\n_START_SECTION_\nIna\xc4\x8dice\n_START_PARAGRAPH_\nOd po\xc4\x8detka proizvodnje u 2005. do kraja u 2016. na tr\xc5\xbei\xc5\xa1tu su se pojavile tri ina\xc4\x8dice konzole: prva ili "Fat" (izlo\xc5\xbeena RROD gre\xc5\xa1ci), "Slim" (dolazi s podr\xc5\xa1kom za WLAN i Kinect; manje dimenzije) i "Model E" (redizajniran kako bi bio sli\xc4\x8dniji Xbox One). Sve tri verzije imaju jednak hardver te se razlikuju tek u dodacima koji se prodaju uz njih ili manjim hardverskim promjenama, me\xc4\x91u kojima je kapacitet tvrdog diska vjerojatno najva\xc5\xbeniji (od 4 GB do 320 GB).\n_START_SECTION_\n250 GB\n_START_PARAGRAPH_\nOvo je prvi Xbox 360 Slim model, dolazi s 250 GB tvrdog diska i sjajno crne je boje. S isporukom u SAD-u je po\xc4\x8deo isti dan kada je i predstavljen (14. lipnja 2010.). U Europi je po\xc4\x8deo s prodajom tek 16. srpnja 2010. Nakon po\xc4\x8detka prodaje Xbox 360 250 GB model zamijenio je Xbox 360 Elite, a samim tim spustio cijenu tog modela._NEWLINE_U kolovozu 2011. Microsoft je najavio da \xc4\x87e prestati s izradom modela sa sjajnom crnom bojom i po\xc4\x8deti proizvoditi modele s mat obradom.\n_START_SECTION_\n4 GB\n_START_PARAGRAPH_\nDrugi Xbox 360 model Slim serije dolazi s 4 GB unutarnje memorije i ima crno ku\xc4\x87i\xc5\xa1te s mat obradom, kao i 250 GB model. Xbox 360 4GB pu\xc5\xa1ten je u prodaju 3. kolovoza 2010. u SAD-u i 20. kolovoza 2010. u Europi. Zamijenio je Xbox 360 Arcade model i zauzeo njegov cjenovni rang.\n_START_SECTION_\n320 GB (ograni\xc4\x8dena serija)\n_START_PARAGRAPH_\nU lipnju 2011. Microsoft je najavio novi model Xbox 360 Slim serije zvan "Limited Collector\'s Edition" koji je trebao iza\xc4\x87i na tr\xc5\xbei\xc5\xa1te zajedno s Gears of War 3. Taj isti model je bio dostupan uz prilago\xc4\x91enu mat obradu. Drugi 320 GB ograni\xc4\x8deni modeli pojavili su se uskoro nakon toga, poput Halo 4 i Call of Duty: Modern Warfare 3 izdanja koji su izlazili na tr\xc5\xbei\xc5\xa1te zajedno s primjerkom igrice.\n_START_SECTION_\nSoftverske zna\xc4\x8dajke\n_START_PARAGRAPH_\nSu\xc4\x8delje za upravljanje konzolom se zove Xbox Dashboard i on je ujedno i temeljni operativni sustav na konzoli. Iz njega se pristupa svim mogu\xc4\x87nostima konzole i Xbox Live-u. Operativni sustav se automatski a\xc5\xbeurira najnovijim ina\xc4\x8dicama preko Xbox Live usluge i uvijek donosi nove mogu\xc4\x87nosti i popravke starijih propusta i gre\xc5\xa1aka. Tako je npr. omogu\xc4\x87ena podr\xc5\xa1ka za 1080p i HD DVD opti\xc4\x8dki pogon. Xbox 360 mo\xc5\xbee pokretati i igre sa svog prethodnika, ali zbog druga\xc4\x8dijih arhitektura procesora i grafi\xc4\x8dkih procesora na konzolama, Xbox 360 mora imitirati (emulirati) hardver svog prethodnika. Jedini problem kod ovakvog rje\xc5\xa1enja je \xc5\xa1to se konzola za vrijeme imitacije znatno vi\xc5\xa1e grije, \xc4\x8dime je smanjena stabilnost u radu. Popis podr\xc5\xbeanih Xbox igara je dostupan na slu\xc5\xbebenoj stranici._NEWLINE_Microsoft je izdao dva zna\xc4\x8dajna a\xc5\xbeuriranja za Xbox 360 su\xc4\x8delje. Jedno 19. studenog 2008. (New Xbox Experience), a drugo 6. prosinca 2011. ("Metro" su\xc4\x8delje). NXE donosi dizajn su\xc4\x8delja koji li\xc4\x8di Zune su\xc4\x8delju, dok "Metro" su\xc4\x8delje sli\xc4\x8di onome na Windows ure\xc4\x91ajima, te je posljednje.\n_START_SECTION_\nMultimedija i igre\n_START_PARAGRAPH_\nXbox 360 donosi podr\xc5\xa1ku za DVD filmove, a s tvrdim diskom otvaraju se mnoge nove mogu\xc4\x87nosti kao skidanje digitalnih i demo verzija igara te njihov dodatni sadr\xc5\xbeaj. Sve igre za Xbox 360 konzolu moraju obavezno biti HD razlu\xc4\x8divosti (minimalno 720p). Trenuta\xc4\x8dno je za konzolu dostupno 1222 igara, od kojih je najprodavanija Kinect Adventures koja je prodana u 24 milijuna primjeraka. Sve igre dolaze na dvoslojnim DVD diskovima. Nakon \xc5\xa1to je HD-DVD izgubio bitku za prevladavaju\xc4\x87i medij visoke rezolucije od Blue-ray diska dodatni HD-DVD pogon se vi\xc5\xa1e ne proizvodi, a nakon toga se prodavao tek u rijetkim du\xc4\x87anima po cijeni od 99$._NEWLINE_Xbox 360 tako\xc4\x91er ima mogu\xc4\x87nost spajanja na lokalnu mre\xc5\xbeu ili izravno u ra\xc4\x8dunalo i s njega preuzimati fotografije, glazbu i video sadr\xc5\xbeaj, ali i prenositi taj isti sadr\xc5\xbeaj. Podr\xc5\xbeano je mnogo glazbenih i video formata, \xc4\x8dak i DivX i XviD, me\xc4\x91u ostalima.\n_START_SECTION_\nOp\xc4\x87enito\n_START_PARAGRAPH_\nXbox Live je Microsoftova vlastita internet usluga trenuta\xc4\x8dno dostupna na Xbox 360, Xbox One i u ograni\xc4\x8denom obliku za PC korisnike (nekad je bio dostupan i na Xboxu). Sastoji se od Xbox Live Arcade, Xbox Live Marketplace i Xbox Live Video Marketplace (zamijenjen u 2015. sa Groove Music i Movies & TV). Xbox Live Arcade je posebna usluga preko kojeg se mogu kupiti i igrati klasi\xc4\x8dne igre (platformske, karta\xc5\xa1ke, logi\xc4\x8dke, itd.) kao i najnovije ina\xc4\x8dice starijih, jako popularnih igara. Xbox Live Marketplace je usluga preko koje se mogu kupiti digitalne verzije igara, pozadine za su\xc4\x8delje, slike za korisni\xc4\x8dku karticu (Gamercard), dodatni sadr\xc5\xbeaj za igre (DLC), poput pjesama, nivoa ili predmeta u samim igrama. Groove Music je Microsoftov glazbeni servis poput Deezer-a i Spotify-a, dok je Movies & TV Microsoftov servis za kupnju filmova i serija (trenutno su dostupni na iOS, Android i Windows ure\xc4\x91ajima te Xbox 360 i Xbox One konzolama)._NEWLINE_Postoje dva na\xc4\x8dina pretplate na Xbox Live: Gold pretplata s cijenom (u SAD-u) od 49.99$ i besplatna Silver pretplata. Usluge su identi\xc4\x8dne, samo \xc5\xa1to Gold pretplatnici dobivaju posebne pogodnosti pri kupnji na Xbox Live Marketplace i dobivaju pristup mre\xc5\xbenoj igri (multiplayer). Sve nov\xc4\x8dane transakcije putem Xbox Live servisa se pla\xc4\x87aju PayPalom, bonovima i kreditnom karticom.\n_START_SECTION_\nDostupnost\n_START_PARAGRAPH_\nXbox Live dostupan je u brojnim zemljama svijeta dok u Hrvatskoj nije. Iako se vlasnik konzole u Hrvatskoj mo\xc5\xbee registrirati na Xbox Live, ne mo\xc5\xbee izabrati Hrvatsku kao mjesto stanovanja ve\xc4\x87 neku drugu dr\xc5\xbeavu. Microsoft je jednom izjavio da \xc4\x87e ukidati sve korisni\xc4\x8dke ra\xc4\x8dune za ovu uslugu \xc4\x8dija IP adresa ne odgovara registriranom mjestu stanovanja, jer ti korisnici kr\xc5\xa1e autorska prava kao npr. za pristup audio i video sadr\xc5\xbeaju koji jo\xc5\xa1 nije dostupan preko ovla\xc5\xa1tenih distributera u vlastitoj zemlji, iako jo\xc5\xa1 niti jedan takav slu\xc4\x8daj u Hrvatskoj nije prijavljen. Jedan od glavnih razloga nedostupnosti u Hrvatskoj smatra se visoka stopa piratstva._NEWLINE_Podrobniji \xc4\x8dlanak o temi: Xbox Live\n_START_SECTION_\nDodaci\n_START_PARAGRAPH_\nKorisnici imaju mogu\xc4\x87nost kupiti velik broj dodataka za Xbox 360, koji variraju od slu\xc5\xbebenih tvrdih diskova, kamera, slu\xc5\xa1alica, upravlja\xc4\x8da i punja\xc4\x8da, do neslu\xc5\xbebenih daljinskih upravlja\xc4\x8da, razli\xc4\x8ditih adaptera i upravlja\xc4\x8da poput popularnih glazbenih instrumenata kori\xc5\xa1tenih u igrama Guitar Hero i Rock Band ili portala u igrama Skylanders, Disney Infinity i Lego Dimensions. _NEWLINE_Najprodavaniji dodatak za Xbox 360 je Kinect. Kinect je senzor koji prati pokret igra\xc4\x8da (poput Nintendove Wii konzole, ali bez upravlja\xc4\x8da). Kinect je iza\xc5\xa1ao na tr\xc5\xbei\xc5\xa1te 4. studenog 2010. (u SAD). Prije Kinecta Xbox 360 nije imao mogu\xc4\x87nost upravljanja pokretom poput Nintendove Wii konzole, ali je imao ure\xc4\x91aj koji je imao svrhu identi\xc4\x8dnu web kameri (Xbox Live Vision Camera).'